Zakon o izvršavanju kazne zatvora (NN 14/21) u svojim odredbama regulira samostalni izlazak i bijeg zatvorenika ili kažnjenika pa u tom smislu dostavljamo pojašnjenje određenih pojmova radi potreba obavještavanja žrtava.

**ZNAČENJE POJMOVA**

POGODNOSTI

Tijekom izdržavanja kazne zatvora, zatvorenicima koji zadovoljavaju uvjete mogu se odobriti pogodnosti koje uključuju izlazak iz kaznionice/zatvora u mjesto prebivališta odnosno boravišta ili drugo mjesto (najčešće tijekom vikenda) ili pogodnosti godišnjeg odmora u mjestu prebivališta odnosno boravišta ili drugom mjestu. Služba za podršku žrtvama i svjedocima će o takvim povremenim izlascima zatvorenika iz kaznenog tijela obavijestiti žrtvu koja je takvu informaciju zatražila. U slučaju odobravanja pogodnosti izlaska, žrtva će obavijest dobiti prilikom prvog izlaska zatvorenika, kao i za svaki sljedeći izlazak, ako je tako zatražila.

U nekim slučajevima prije odobravanja pogodnosti izlaska u mjesto prebivališta odnosno boravišta, kaznena tijela mogu tražiti izvješće o stavu žrtve prema počinjenom kaznenom djelu u svrhu odobravanja pogodnosti. Služba za podršku žrtvama i svjedocima će izraditi izvješće o stavu samo onih žrtava koje žele iznijeti svoj stav.

Napominjemo da sukladno Pravilniku Služba za podršku žrtvama i svjedocima neće obavještavati žrtvu kada zatvorenik koristi pogodnost izlaska s posjetiteljem u mjesto u kojem se nalazi kaznionica, odnosno zatvor ili drugo mjesto u skladu s kućnim redom u trajanju od dva do osam sati i izlaska bez posjeta u mjesto u kojem se nalazi kaznionica, odnosno zatvor ili drugo mjesto u skladu s kućnim redom u trajanju od dva do četiri sata.

REDOVNI OTPUST / PUNI ISTEK KAZNE

Redovni otpust je otpust po punom isteku kazne prilikom kojeg se zatvorenik otpušta na slobodu. Služba za podršku žrtvama i svjedocima obavijestit će žrtvu koja je zatražila navedenu informaciju o datumu redovnog otpusta.

UVJETNI OTPUST

Zatvorenici imaju pravo podnijeti prijedlog za odobravanje uvjetnog otpusta s izdržavanja kazne zatvora, odnosno otpust iz zatvora prije punog isteka kazne. Ako sudac izvršenja odobri uvjetni otpust, Služba za podršku žrtvama i svjedocima obavijestit će žrtvu koja je zatražila navedenu informaciju o datumu uvjetnog otpusta.

PREKID KAZNE

Prekid izdržavanja kazne zatvora je privremeno otpuštanje zatvorenika iz kaznionice odnosno zatvora za koje vrijeme kazna zatvora ne teče. Služba za podršku žrtvama i svjedocima obavijestit će žrtvu koje su zatražila navedenu informaciju o datumu prekida izdržavanja kazne zatvora.

U nekim slučajevima prije donošenja rješenja o prekidu, sudac izvršenja može tražiti izvješće o stavu žrtve prema počinjenom kaznenom djelu. Služba za podršku žrtvama i svjedocima će izraditi izvješće o stavu samo onih žrtava koje žele iznijeti svoj stav.

BIJEG

Bijegom se smatra svako udaljenje iz kaznionice odnosno zatvora bez odobrenja te svaki nepovratak sa pogodnosti izlaska ili izvanrednog izlaska ili prekida kazne. U slučaju bijega zatvorenika iz zatvora, žrtvu će najprije obavijestiti policija. Također, Služba za podršku žrtvama i svjedocima će nakon zaprimljene obavijesti kaznenog tijela obavijestiti žrtvu koja je takvu informaciju zatražila i pružiti joj dodatnu podršku.

IZVANREDNI IZLAZAK BEZ NADZORA

Upravitelj može zatvoreniku odobriti izvanredni izlazak radi nazočnosti pokopu člana obitelji, posjeta teško bolesnom članu obitelji, rođenja i vjenčanja člana obitelji i drugih razloga. U slučaju da upravitelj kaznenog tijela zatvoreniku odobri korištenje izvanrednog izlaska, Služba za podršku žrtvama i svjedocima će o tome obavijestiti žrtvu koja je zatražila navedenu informaciju.

ZATVORENIK SE PO PUNOM ISTEKU KAZNE NE OTPUŠTA NA SLOBODU NEGO OSTAJE U KAZNENOM TIJELU PO DRUGOJ OSNOVI

U slučaju da se zatvorenik po punom isteku kazne ne otpušta na slobodu nego ostaje u kaznionici/zatvoru po drugoj osnovi (zbog odsluženja kazne zatvora za drugo kazneno djelo ili zbog istražnog zatvora), Služba za podršku žrtvama i svjedocima će obavijestiti žrtvu da je zatvorenik izvršio kaznu zatvora za kazneno djelo u kojem je ona navedena kao žrtva te da nastavlja izvršavanje kazne zatvora za neko drugo kazneno djelo.

Kazneno tijelo će prilikom prvog samostalnog izlaska ili otpuštanja zatvorenika na slobodu po drugoj osnovi o tome obavijestiti Službu za podršku žrtvama i svjedocima koja će o tome obavijestiti žrtvu koja je zatražila navedenu informaciju.